Kokoomus on ehdottanut, että jokaiselle huoltoasemalle tulisi velvoite tarjota sähköautojen latausta. Tämä tapahtuisi valtion taloudellisen tuen turvin. Kokoomus on ilmeisesti ollut Keskustan kanssa liian kauan hallituksessa, kun senkin mielestä kaikkeen, mitä maassa tapahtuu, tarvitaan valtion tukea.

Mutta jos haluamme sähköautojen yleistyvän, riittävän tiheää latausverkkoa tarvitaan, eikä se aluksi voi toimia itse itsensä kannattavana.

Tarkemmin pohdittuna kokoomuksen ehdotus ei kuitenkaan ole hyvä. Bensa-asemat ovat väärä paikka sähköautojen lataamiseen.

Kun on kyse tien päällä lataamisesta, tarvitaan pikalataus, vähintään teholtaan 50 kW. Käykää katsomassa sähkömittarianne. 220 voltin jännitteellä 50 kW tarvitsee 250 ampeerin sulakkeen – jokaista latauspistettä varten.

Latauspiste itsessään ei ole se ongelma vaan sähköverkon vahvistaminen niin, että tällaisia latauspisteitä voi olla keskellä ei mitään. On halvempaa laittaa latauspisteet sinne, missä riittävän vahva verkko on jo nyt.

Toiseksi lataus ei kuitenkaan tapahdu hetkessä. Ainakin puoli tuntia pitää operaatioon varata. Siksi latauspiste kannattaa sijoittaa jonnekin, jossa aikaa voi käyttää muuhunkin kuin ohi ajavan liikenteen katseluun.

Tässä on myös vinkki siihen, minne latauspisteitä voi syntyä kaupallisestikin – sinne, minne halutaan houkutella kuljettaja viettämään aikaansa.

Kauppakeskuksissa onkin jo lautauspisteitä ja jopa ilmaisia. Koska ne ovat ilmaisia, ne ovat niin heikkotehoisia, että akun saaminen täyteen kestää puoli vuorokautta ja ylikin. Kauppakeskus on hyvä paikka lataamiselle, mutta tehojen pitäisi olla tuota 50 kW:n luokkaa nyt vähintään. Kauppakeskuksissa on jo nyt riittävän tuhdit sähköyhteydet, joten pikalatauspisteet saa niihin halvalla. Noin suuria sähkömääriä ne eivät tietenkään anna ilmaiseksi.

Huomattakoon, että latauspiste voi olla paikassa, jossa bensanmyyntiä ei voisi ajatellakaan. Jos siksi latausverkon tukeutuminen bensanjakelupisteisiin on huono ajatus.

Me tarvitsemme latauspisteille myös yhteisen alustan, jossa lataaja käyttää omaa sähköään – latauksessa käytetty sähkö menee siis omaan sähkölaskuun. Liikennevirta Oy, jonka osakkaana on myös Helen Oy, kehittelee tällaista.

Koska sähkön kulutusjousto on tärkeätä, tuon lautaussähkön hinnan pitäisi vaihdella tukkusähkön hinnan mukaan tunneittain ja tulevaisuudessa varttitunneittain.

Eli siis. Jos kokoomus haluaa käyttää valtion rahaa latauspisteisiin, raha pitäisi kilpailuttaa niin, että kaikki tahot voivat siihen osallistua. Bensa-asema tehokkaan sähköverkon ulottumattomissa tuskin antaisi edes tarjousta ja taas sellaiset, joilla on jo kyllin tuhti sähköyhteys ja joilla on halua houkutella kuljettajaa käyttämään aikaa omien palvelujensa parissa, varmaan pyrkisivät voittamaan kilpailun. Tulisi paljon halvemmaksi veronmaksajille.